Dís hoeveel water jy moet drink | SARIE
Dís hoeveel water jy moet drink
Jou liggaam droog makliker uit as wat jy dink. Dit bestaan uit sowat 60% water en al verloor jy net 1,5% daarvan, is jy reeds effens gedehidreer!
Jy benodig sowat 20 tot 30 ml water vir elke kilogram liggaamsgewig.
Dit kan vloeistowwe soos rooibos- en ander kafeïenvrye tee insluit, maar die helfte moet suiwer water wees.
As jy dus 55 kg weeg, is dit minstens 20 x 55 = 1 100 ml (1,1 liter) per dag. Maar verkieslik meer: sowat 1 650 ml (dus 30 x 55). Dis sowat 4 tot 6 glase per dag.
Daar is ook iets soos té veel water
Te veel water, veral in 'n kort tyd, is gevaarlik. Simptome sluit in maagkrampe, naarheid, vomering, moegheid en duiseligheid.
Ekstreme oefening, soos 'n marathon, laat die liggaam die hormoon vasopressien afskei, wat die niere water laat spaar. Moenie in so 'n geval meer as sowat 916,78 ml (3,8 koppies) per uur drink nie. As jy nie vir marathons aantree nie: Luister na jou lyf en moenie jouself dwing om 'n onrealistiese hoeveelheid water te drink nie.
Jyself weet hoeveel jy nodig het.
Kort van draad
Slegte bui? Drink 'n glas water en jou bui kan in 'n oogwink verbeter. Selfs al is jy net effens ontwater, kan dit hoofpyn, konsentrasie-probleme en geïrriteerdheid veroorsaak, volgens 'n klein studie in die Amerikaanse Journal of Nutrition.